Panevėžio Margaritos Rimkevičaitės technologinė mokykla

**Panevėžio Margaritos Rimkevičaitės technologinė mokykla** – buvusi valstybinė profesinio mokymo įstaiga, teikusi profesinę kvalifikaciją ir bendrąjį išsilavinimą. Dėstomoji kalba: lietuvių kalba. Mokyklos adresas: Aldonos g. 4, LT-35230, Panevėžys. Įstaigos kodas 190805463. Steigėjas Lietuvos Respublikos švietimo ir mokslo ministerija.

Mokymas buvo teikiamas ne jaunesniems kaip 14 metų asmenims. Mokymo programų trukmė 1-4 metai. Mokykla priklausė Nacionalinei katalikiškų mokyklų asociacijai. Mokyklą kuravo Švč. Nekaltosios Mergelės Marijos seserų kongregacija, Panevėžio vyskupas, joje dirbo kapelionas. Vienuolės seserys užsiėmė dorinio ugdymo reikalais, mokė tikybos mokykloje, dirbo bendrabutyje.

## Istorija
1927 m. spalio 3 d. Panevėžyje pradėjo darbą Lietuvos švietimo draugijos dvimetė mergaičių amatų mokykla, rengusi amatininkes ir šeimininkes. Mokyklą įkūrė Švč. Nekaltosios Mergelės Marijos seserų tarnaičių kongregacijos seserys, kurioms vadovavo vienuolių bendruomenės sesuo Margarita Rimkevičaitė (1875–1969). Pirmąja mokyklos direktore paskirta Eleonora Porvanieckaitė. Buvo priimamos merginos nuo 14 metų amžiaus, baigusios pradžios mokyklą.

Nuo 1928 m. rudens, be įprastų bendrojo lavinimo dalykų, buvo mokoma specialiųjų dalykų: sukirpimo, siuvimo, audimo, nėrimo, knygrišystės, rankdarbių, bažnytinių rūbų puošybos, skalbimo, virimo, kepimo, konservavimo, tvarkos bei maisto laikymo. Pradėti dėstyti su žemės ūkiu susiję dalykai: daržininkystė, sodininkystė, bitininkystė, pieninkystė, gyvulininkystė bei paukštininkystė. Mokykla turėjo geras galimybes praktiniam lavinimui: sodą su šiltnamiais ir bitynu, pieninę, kitus mokomuosius ūkinius ir buitinius pastatus. Mokykla turėjo valstybinės mokyklos teises.

1940 m. okupavus Lietuvą, mokykla uždaryta, mokytojai represuoti. Pokaryje išplėstas specialybių tinklas, pradėti ruošti statybinių specialybių darbuotojai. 1991 m. vienuolių seserų ir Panevėžio dvasininkų pastangomis mokykla reorganizuota į katalikiškąją mergaičių žemės ūkio mokyklą. 1997 m. mokykloje įkurtas muziejus. 2001 m. mokyklos bendruomenės prašymu ir pritarus Panevėžio vyskupui Juozui Preikšui, mokykla pavadinta įkūrėjos Margaritos Rimkevičaitės vardu.

2016 m. Panevėžio Margaritos Rimkevičaitės technologinė mokykla reorganizuota, ją sujungus su Panevėžio prekybos ir paslaugų verslo mokykla, pavadinta Panevėžio Margaritos Rimkevičaitės paslaugų ir verslo mokykla.

Mokyklos pavadinimų kaita:
* 1932 m. Švietimo draugijos mergaičių amatų mokykla
* 1941–1944 m. Panevėžio 2-oji valstybinė amatų mokykla
* 1946 m. Panevėžio amatų mokykla Nr. 3
* 1949 m. Panevėžio specialioji amatų mokykla Nr. 2
* 1960 m. Panevėžio profesinė technikos mokykla Nr. 5
* 1972 m. Panevėžio miesto vidurinė profesinė technikos mokykla Nr. 5
* 1988 m. Panevėžio 2-oji profesinė technikos mokykla
* 1991 m. Panevėžio katalikiškoji mergaičių žemės ūkio mokykla
* 2001 m. Panevėžio Margaritos Rimkevičaitės technologinė mokykla
* 2016 m. Panevėžio Margaritos Rimkevičaitės paslaugų ir verslo mokykla, Panevėžio Margaritos Rimkevičaitės profesinio rengimo centras
* 2022 m. Panevėžio mokymo centras

## Mokymo programos
Baigę 8 klases priimami į gimnazijos pirmąją klasę. Baigusiems pagrindinę mokyklą ir įgijusiems pagrindinį išsilavinimą (10 klasių) siūloma mokymo programa, trunkanti 3 metus. Jos metu įgyjamas vidurinis išsilavinimas ir profesinė kvalifikacija. Siūlomos specialybės:
* dekoratyvinio apželdinimo verslo darbuotojas
* virėjas
* smulkiojo verslo paslaugų teikėjas
* apskaitininkas ir kasininkas
* kompiuterio ir organizacinės technikos operatorius
* aplinkos apsaugos darbuotojas
* elektroninės prekybos agentas

Baigusiems vidurinę mokyklą (po 12 klasių, mokslas trunka 1,5–2 metus) siūlomos specialybės:
* dekoratyvinio apželdinimo verslo darbuotojas
* suvėjas

Vystoma neformaliojo ugdymo veikla pagal religinio ugdymo planą, veikia mokinių mokomosios trumpalaikės akcinės bendrovės, kurių tikslas – organizuojant ir valdant mokinių bendrovę, įgyti verslo įgūdžių ir praktiškai pritaikyti ekonomikos žinias. Mokykloje įgyvendinama Tarptautinių jaunimo apdovanojimų programa.

## Direktoriai
* 1972–2001 m. Algimantas Grinevičius
* nuo 2001 m. Tautvydas Anilionis

## Šaltiniai

## Nuorodos
* Sąrašas:Lietuvos profesinio mokymo įstaigos
* Mokyklos tinklalapis
* Specialistų rengimas mokykloje
* Mokyklos 80-mečio jubiliejus